Document ID: 32005D0646

DEĊIŻJONI TAL-KUMMISSJONI
tas-17 ta’ Awwissu 2005
dwar l-istabbiliment ta’ reġistru ta’ siti sabiex jifformaw in-netwerk ta’ interkalibrar skond id-Direttiva 2000/60/KE tal-Parlament Ewropew u tal-Kunsill
(notifikata taħt dokument numru C(2005) 3140)
(2005/646/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabbilixxi qafas għal azzjoni Komunitarja fil-qasam tal-politika dwar l-ilma (1), u partikolarment it-taqsima 1.4.1 (vii) ta’ l-Anness V tagħha,
Billi:
(1)
L-Artikolu 4(1)(a)(ii) tad-Direttiva 2000/60/KE teħtieġ li l-Istati Membri jħarsu, itejbu u jirrestawraw l-ilmijiet kollha tal-wiċċ bil-għan li jiksbu status tajjeb ta' l-ilma tal-wiċċ sa ħmistax-il sena l-iktar tard wara d-data tad-dħul fis-seħħ tad-Direttiva, soġġett għal ċerti eċċezzjonijiet, skond id-dispożizzjonijiet stipulati fl-Anness V tagħha. L-Artikolu 4(1)(a)(iii) tad-Direttiva 2000/60/KE teħtieġ li l-Istati Membri jħarsu u jtejbu l-ilmijiet kollha artifiċjali u dawk immodifikati ħafnabil-għan li jiksbu potenzjal ekoloġiku tajjeb u status kimiku tajjeb ta' l-ilma tal-wiċċ sa mhux aktar tard minn ħmistax-il sena wara d-data tad-dħul fis-seħħ tad-Direttiva, soġġett għal ċerti eċċezzjonijiet, skond id-dispożizzjonijiet stipulati fl-Anness V tagħha. Skond il-punt (i) tat-Taqsima 1.4.1 ta’ l-Anness V tad-Direttiva 2000/60/KE ir-referenzi għall-istatus ekoloġiku għandhom jinftiehmu bħala referenzi lill-potenzjal ekoloġiku fir-rigward ta’ ilmijiet artifiċjali u dawk immodifikati ħafna.
(2)
It-Taqsima 1.4.1 ta’ l-Anness V tad-Direttiva 2000/60/KE tipprevedi proċess sabiex jassigura l-komparabbiltà bejn l-Istati Membri tar-riżultati tas-sorveljanza bijoloġika, li hija parti ċentrali tal-klassifikazzjoni ta’ l-istatus ekoloġiku. Dan jeħtieġ li r-riżultati tas-sistemi ta’ sorveljanza u klassifikazzjoni ta' l-Istati Membri jiġu mqabbla permezz ta' netwerk ta' interkalibrar magħmul minn siti ta' sorveljanza f'kull Stat Membru u f'kull ekoreġjun fil-Komunità. Id-Direttiva teħtieġ li l-Istati Membri jiġbru, kif xieraq, it-tagħrif meħtieġ għas-siti inklużi fin-netwerk ta’ interkalibrar, sabiex dan jippermetti l-evalwazzjoni tal-konsistenza tas-sistemi nazzjonali ta’ klassifikazzjoni mad-definizzjonijiet normattivi ta’ l-Anness V għad-Direttiva 2000/60/KE u l-komparabbiltà tas-sistemi ta' klassifikazzjoni bejn l-Istati Membri.
(3)
Għall-għanijiet ta’ l-istabbiliment tar-reġistru ta’ siti sabiex jifformaw in-netwerk ta’ interkalibrar imsemmi fit-taqsima 1.4.1 (vii) ta' l-Anness V tad-Direttiva 2000/60/KE l-Istati Membri ntalbu jagħżlu siti fuq il-bażi ta’ l-interpretazzjoni tad-definizzjonijiet normattivi tal-limiti għolja-tajba u tajba-moderati tal-klassijiet. Għal dawk is-siti, kienet meħtieġa n-notifika ta’ l-istatus provviżorju kurrenti tal-klassifikazzjoni. Kull Stat Membru ntalab jipprovdi, jekk ikun possibbli, tagħrif rilevanti għal, għallinqas, żewġ siti għal kull wieħed miż-żewġ fruntieri ta’ klassi għat-tipi kollha komuni ta’ ilmijiet tal-wiċċ magħżula għan-netwerk ta’ interkalibrar, u li jinsabu fit-territorju tiegħu. L-Istati Membri ġew mistiedna wkoll jindikaw siti li huma qrib il-fruntieri ta’ klassifikazzjoni msemmija hawn fuq iżda mhux neċessarjament preċiżament fuq il-fruntieri kif ikklassifikati provviżorjament bil-metodi nazzjonali kurrenti ta’ evalwazzjoni.
(4)
Fil-proċess ta’ l-għażla, l-Istati Membri intalbu wkoll li jqisu t-tagħrif kollu disponibbli dwar pressjonijiet u elementi bijoloġiċi ta' kwalità. Il-pressjonijiet u l-elementi ta’ kwalità li ntgħażlu sabiex l-interkalibrar jiffoka fuqhom huma dawk meqjusa bħala l-iktar sorveljati komunement.
(5)
Id-dejta u t-tagħrif rilevanti marbuta ma’ kull sit imressqa mill-Istati Membri għall-għan tar-reġistru tas-siti jinkludu, fost oħrajn, id-deskrizzjoni tas-sit u l-kriterji tas-sit, it-tagħrif dwra il-pressjoni, id-disponibbiltà tad-dejta għall-elementi kollha bijoloġiċi u dawk fiżiko-kimiċi ta' appoġġ, id-disponibbiltà ta’ kundizzjonijiet ta’ referenza, l-istatus tal-klassifikazzjoni provviżorja tas-siti, il-kriterji użati għall-għażla tas-siti u d-deskrizzjoni tal-metodoloġija użata għall-evalwazzjoni tal-kwalità ta’ l-elementi bijoloġiċi.
(6)
L-attività li qed titwettaq fil-qasam tal-klassifikazzjoni ta’ l-istatus ekoloġiku, għandha tikkontribwixxi sabiex jingħelbu xi limitazzjonijiet u n-nuqqas ta’ ċertezza fl-istrateġija kurrenti u tista’ twassal għal reviżjoni tar-reġistru tas-siti fil-ġejjieni, partikolarment meta wieħed iqis ir-riżultati ta’ l-eżerċizzju ta’ interkalibrar. Reviżjoni bħal din twassal għal iktar kunfidenza fir-riżultati ta’ l-interkalibrar, u għal iktar preċiżjoni, u għalhekk tikkontribwixxi għal kisba aħjar ta' l-għanijiet tad-Direttiva 2000/60/KE. Jista’ jkun li jkunu meħtieġa iktar reviżjonijiet matul il-fażijiet inizjali taċ-ċiklu tal-Pjan ta’ Tmexxija tal-Baċir tax-Xmara, minħabba li evidenza ġdida tista’ titfaċċa matul il-proċess ripetittiv ta’ ppjanar previst fl-Artikolu 13 tad-Direttiva 2000/60/KE.
(7)
It-Taqsima 1.4.1 (v) ta’ l-Anness V għad-Direttiva 2000/60/KE teħtieġ li n-netwerk jikkonsisti f'siti magħżula mill-Istati Membri minn firxa ta' tipi ta’ ilmijiet tal-wiċċ preżenti f'kull ekoreġjun. Sabiex tkun assigurata l-komparabbiltà ta’ l-ilma tal-wiċċ bejn l-Istati Membri b’tipi simili ta’ ilmijiet, jinħtieġ li, b’konnessjoni ma’ l-istabbiliment tar-reġistru ta’ siti, is-siti jinqasmu skond il-Grupp Ġeografiku ta’ Interkalibrar tagħhom, li jikkonsisti fi Grupp ta’ Stati Membri li għandhom l-istess tipi partikolari ta’ ilmijiet tal-wiċċ. Dan jippermetti lil kull grupp li jqabbel ir-riżultati tiegħu u li jwettaq l-eżerċizzju ta' interkalibrar fost il-membri tiegħu.
(8)
Minħabba li l-Bulgarija, in-Norveġja u r-Rumanija għandhom bosta baċiri tax-xmara li jaqsmu l-fruntiera ta’ Stati Membri, dawn il-pajjiżi se jieħdu sehem, fuq bażi volontarja, fl-eżerċizzju ta’ interkalibrar, u għalhekk ipproponew lista ta' siti bl-istess proċedura li segwew l-Istati Membri.
(9)
Il-miżuri li hemm f'din id-Deciżjoni huma fi qbil ma' l-opinjoni tal-Kumitat imsemmi fl-Artikolu 21(1) tad-Direttiva 2000/60/KE,
ADOTTAT DIN ID-DEĊIŻJONI:
Artikolu 1
1. Ir-reġistru ta’ siti sabiex jifformaw in-netwerk imsemmi fit-Taqsima 1.4.1 9vii) ta’ l-Anness V għad-Direttiva 2000/60/KE huwa stipulat fit-Taqsima 1 ta' l-Anness għal din id-Deċiżjoni. Ir-reġistru jinkludi wkoll is-siti fil-Bulgarija, in-Norveġja u r-Rumanija, li qed jieħdu sehem fin-netwerk ta’ interkalibrar fuq bażi volontarja.
2. Għall-għanijiet ta’ l-istabbiliment tar-reġistru u ta’ l-eżerċizzju ta’ interkalibrar, l-Istati Membri se jinqasmu fi Gruppi Ġeografiċi ta’ Interkalibrar, kif elenkat fit-Taqsima 2 ta’ l-Anness, li jinkludu Stati Membri bl-istess tipi partikolari ta' ilmijiet tal-wiċċ.
Artikolu 2
L-Istati Membri għandhom, jekk ikun meħtieġ, iressqu aġġornamenti tad-dejta u t-tagħrif rilevanti marbuta ma’ kull sit elenkat fl-Anness lill-Kummissjoni.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar is-17 ta’ Awwissu 2005.

Labels: 12
18
20